คาดสินเชื่อธนาคารพาณิชย์ปี53 ขยายตัวได้ 6%
ศูนย์วิเคราะห์เศรษฐกิจธนาคารทหารไทย คาดการณ์อัตราขยายตัวสินเชื่อปีนี้ที่ 6% แม้เศรษฐกิจฟื้นตัว แต่ปัจจัยการเมือง และมาบตาพุดฉุดรั้งอุปสงค์ด้านสินเชื่อ
27 เม.ย. 2553

ศูนย์วิเคราะห์เศรษฐกิจธนาคารทหารไทย คาดการณ์อัตราขยายตัวสินเชื่อปีนี้ที่ 6% แม้เศรษฐกิจฟื้นตัว แต่ปัจจัยการเมือง และมาบตาพุดฉุดรั้งอุปสงค์ด้านสินเชื่อ
น.ส.สุทธาภา อมรวิวัฒน์ ผู้ช่วยกรรมการผู้จัดการใหญ่ สายงานวิเคราะห์ความเสี่ยงและวิจัย ธนาคารทหารไทย จำเปิดเผยว่า คาดว่าสินเชื่อปี 2553 จะเติบโตได้ 6% ใกล้เคียงกับปีที่ผ่านๆมา แม้แนวโน้มสินเชื่อน่าจะเติบโตได้ดีตามการฟื้นตัวของเศรษฐกิจ อุปสงค์ของสินเชื่อที่ไม่ได้รับการตอบสนองในช่วงที่ผ่านมา ประกอบกับดอกเบี้ยมีแนวโน้มสูงขึ้น อุปสงค์บางส่วนจะเร่งเข้ามาในช่วงที่ดอกเบี้ยยังต่ำอยู่ 
อย่างไรก็ดี สถานการณ์การเมืองจะเป็นปัจจัยถ่วงสำคัญต่อบรรยากาศการลงทุนและการบริโภคในประเทศ ดังนั้น แม้เศรษฐกิจโลกโดยรวมจะค่อยๆดีขึ้น การปล่อยสินเชื่อของธนาคารพาณิชย์ไทยอาจทำไม่ได้เต็มศักยภาพที่ควรจะเป็น อีกทั้ง มีปัจจัยที่น่าเป็นกังวลต่อการเติบโตของหนี้ที่ไม่ก่อให้เกิดรายได้ (เอ็นพีแอล) ซึ่งจะไม่เกิดทันทีที่เกิดวิกฤติเศรษฐกิจ แต่จะทิ้งระยะเวลาไปช่วงหนึ่ง 
นอกจากนี้ สถานการณ์รั้งการลงทุนอย่างกรณีมาบตาพุด การเกิดโรคระบาด ความไม่สงบทางการเมือง และ การฟื้นตัวของเศรษฐกิจต่างประเทศที่ยังไม่เสถียร จะเป็นปัจจัยเสี่ยงต่ออุปสงค์ของสินเชื่อได้